CELEX: 52021PC0104
Language: fi
Date: 2021-02-26
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Virolle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena

EUROOPAN KOMISSIO
            Bryssel 26.2.2021
            COM(2021) 104 final
            2021/0052(NLE)
            Ehdotus
            NEUVOSTON TÄYTÄNTÖÖNPANOPÄÄTÖS 
            tilapäisen tuen myöntämisestä Virolle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Viro pyysi 4. helmikuuta 2021 SURE-asetuksen mukaista unionin taloudellista apua. Komissio on kuullut SURE-asetuksen 6 artiklan 2 kohdan mukaisesti Viron viranomaisia varmistaakseen niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämisen johdosta toteutettuihin lyhytaikaisiin työmarkkinajärjestelyihin ja vastaaviin toimenpiteisiin sekä terveyteen liittyviin toimenpiteisiin. Erityisesti kyse on seuraavista:
            
            
               a) Lyhytaikainen työmarkkinajärjestely työpaikkojen säilyttämiseksi. Tavoitteena oli tukea yksityisen sektorin työntekijöitä, joiden ansiot tai työtunnit ovat tilapäisesti vähentyneet hätätilanteen huomattavan vaikutuksen vuoksi. Työntekijät saivat tukea enintään 70 prosenttia keskimääräisestä kuukausiansiostaan 1 000 euron enimmäismäärään asti työntekijää kohti kuukaudessa. Kyse oli tilapäisestä toimenpiteestä hätätilanteen aikana maaliskuusta toukokuuhun 2020. Koska hätätilanteen vaikutus työllisyyteen pitkittyi, lomautusjärjestelmän voimassaolo jatkui kesäkuussa 2020 ja sen ehtoja mukautettiin siten, että valtion tuki työntekijää kohti supistettiin enintään 50 prosenttiin työntekijän keskimääräisestä kuukausiansiosta ja sen enimmäismääräksi asetettiin 800 euroa työntekijää kohti. Saadakseen valtion tukea työntekijöille yritysten oli maksettava vähintään 150 euroa (brutto) työntekijää kohti kuukaudessa, jolloin jokainen työntekijä sai vähintään 584 euron kuukausiansiot, mikä vastaa vähimmäispalkkaa. 
            
            
               b) Toimeentulotuki vanhemmille, joiden piti hätätilanteessa keskeyttää työskentely erityisopetusta tarvitsevien lastensa hoitamiseksi. Kyse oli tilapäisestä toimenpiteestä hätätilanteen aikana 12. maaliskuuta – 17. toukokuuta 2020. Tuki laskettiin asianomaisen vanhemman palkasta vuonna 2019 maksetun sosiaaliturvamaksun perusteella. Tuki kattoi 70 prosenttia toisen vanhemman keskimääräisestä päiväansiosta. 
            
            
               c) Lyhytaikainen työmarkkinajärjestely freelancetaiteilijoille, urheiluvalmentajille sekä kuoronjohtajille ja tanssiryhmien ohjaajille. Kyse oli tilapäisestä toimenpiteestä hätätilanteen aikana 1. maaliskuuta – 31. toukokuuta 2020. Freelancetaiteilijoita tuettiin vähimmäispalkkaa vastaavalla määrällä kahden kuukauden ajan. Kuoronjohtajat, kansantanssiryhmien ohjaajat ja urheiluvalmentajat saivat valtiolta tukea, joka oli 70 prosenttia lokakuun 2019 ja helmikuun 2020 välisestä keskiansiosta ja jonka enimmäismäärä oli 1 000 euroa kuukaudessa työntekijää kohti. Urheiluvalmentajien saama tuki oli 50 prosenttia heidän tavanomaisesta ansiostaan, ja urheiluseura maksoi toiset 50 prosenttia. 
            
            
               d) Terveyteen liittyvä tukitoimenpide julkisiin menoihin, jotka aiheutuvat henkilönsuojaimista sekä muista tarvikkeista ja kulutushyödykkeistä.  
            
            
               e) Sairaaloille suunnattu tilapäinen tukijärjestely niiden kustannusten korvaamiseksi, jotka aiheutuvat väliaikaisen henkilöstön palkkaamisesta covid-19- ja tehohoitoyksiköihin sekä lääkäreille, sairaanhoitajille ja muulle henkilöstölle maksettavista ylityökorvauksista. Järjestely kattoi kustannukset, joita aiheutui lisähenkilöstön tarpeesta sairaaloiden covid-19- ja tehohoitoyksiköissä. Lisähenkilöstön palkka oli korkeampi (kerroin 2,0) henkilöstön motivoimiseksi hätätilanteessa. 
            
            
               f) Korvaukset työntekijöille ensimmäisiltä kolmelta sairauslomapäivältä hätätilanteen aikana 13. maaliskuuta – 17. toukokuuta 2020. Covid-19-pandemiasta johtuva sairaus- ja omaishoitovapaan käytön lisääntyminen korvattiin henkilöille, jotka olivat vakuutettuina Viron sairausvakuutuskassassa, kolmen ensimmäisen sairauspäivän ajalta (jotka työntekijä tavallisesti maksaa itse). 
            
            
               Viro on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se antaisi SURE-asetuksen nojalla täytäntöönpanopäätöksen taloudellisen avun myöntämisestä Virolle edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Ehdotus noudattaa kaikilta osin neuvoston asetusta (EU) 2020/672, jonka nojalla se on tehty.
            
            
               Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta 2020. 
            
            
               •Yhdenmukaisuus unionin muiden politiikkojen kanssa
            
            
               Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite, jolla täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               •Oikeusperusta
            
            
               Välineen oikeusperusta on neuvoston asetus (EU) 2020/672.  
            
            
               •Toissijaisuusperiaate (jaetun toimivallan osalta) 
            
            
               Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
            
            
               Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
            
            
               •Suhteellisuusperiaate
            
            
               Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
            
            
               •Vaikutustenarviointi
            
            
               Ehdotuksen kiireellisyyden vuoksi vaikutustenarviointia ei ole tehty.
            
            
               4.TALOUSARVIOVAIKUTUKSET
            
            
               Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja ja
            
            
               ·mahdollisuus velan jälleenrahoitukseen.
            
            
               2021/0052 (NLE)
            
            
               Ehdotus
            
         
         
            
               NEUVOSTON TÄYTÄNTÖÖNPANOPÄÄTÖS
            
            
               tilapäisen tuen myöntämisestä Virolle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               1.Viro pyysi 4 päivänä helmikuuta 2021 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
            
            
               2.On odotettavissa, että covid-19:n leviäminen ja Viron toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission syksyn 2020 talousennusteen mukaan vuoden 2020 lopussa Viron julkistalouden alijäämän odotettiin olevan 5,9 prosenttia ja julkisen velan 17,2 prosenttia suhteessa bruttokansantuotteeseen (BKT). Komission talven 2021 väliennusteen mukaan Viron BKT:n ennustetaan vuonna 2020 supistuneen 2,9 prosenttia.
            
            
               3.Covid-19:n leviämisen vuoksi huomattava osa Viron työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4–9 kappaleessa mainittuihin lyhytaikaisiin työmarkkinatoimiin ja vastaaviin toimenpiteisiin sekä asiaankuuluviin terveyteen liittyviin toimenpiteisiin liittyvät covid-19:n leviämisen johdosta toteutetut Viron julkiset menot ovat kasvaneet äkillisesti ja voimakkaasti.
            
            
               4.Viron 4 päivänä helmikuuta 2021 esittämässä pyynnössä mainitulla 17 päivänä marraskuuta 2016 annetulla hallituksen asetuksella nro 130 ”Tööhõiveprogramm 2017–2020”, sellaisena kuin se on muutettuna vuonna 2020
                  2
               , otettiin käyttöön lyhytaikainen työmarkkinajärjestely (joka tuli voimaan 23 päivänä maaliskuuta 2020) työpaikkojen säilyttämiseksi. Tavoitteena oli tukea yksityisen sektorin työntekijöitä, joiden ansiot tai työtunnit olivat tilapäisesti vähentyneet hätätilanteen huomattavan vaikutuksen vuoksi. Työntekijät saivat tukea enintään 70 prosenttia keskimääräisestä kuukausiansiostaan 1 000 euron enimmäismäärään asti työntekijää kohti kuukaudessa. Kyse oli tilapäisestä toimenpiteestä hätätilanteen aikana maaliskuusta toukokuuhun 2020. Koska hätätilanteen vaikutus pitkittyi, asetusta muutettiin uudelleen
                  3
               , ja sitä sovellettiin myös kesäkuussa 2020. Lomautusjärjestelmän ehtoja mukautettiin siten, että valtion tuki työntekijää kohti supistettiin enintään 50 prosenttiin työntekijän keskimääräisestä kuukausiansiosta ja sen enimmäismääräksi asetettiin 800 euroa työntekijää kohti. Saadakseen valtion tukea työntekijöille yritysten oli maksettava vähintään 150 euroa (brutto) työntekijää kohti kuukaudessa, jolloin jokainen työntekijä sai vähintään 584 euron kuukausiansiot, mikä vastaa vähimmäispalkkaa. 
            
            
                5.  Viron 4 päivänä helmikuuta 2021 esittämässä pyynnössä mainitulla 9 päivänä huhtikuuta 2020 annetulla hallituksen asetuksella nro 26
                  4
                ”Erivajadusega lapse vanema toetuse saamise ja maksmise tingimused ning toetuse arvutamise alused” otettiin käyttöön toimeentulotuki vanhemmille, joiden oli hätätilanteessa pitänyt keskeyttää työskentely erityisopetusta tarvitsevien lastensa hoitamiseksi. Kyse oli tilapäisestä toimenpiteestä hätätilanteen aikana 12 päivästä maaliskuuta 17 päivään toukokuuta 2020. Tuki laskettiin asianomaisen vanhemman palkasta vuonna 2019 maksetun sosiaaliturvamaksun perusteella. Tuki kattoi 70 prosenttia toisen vanhemman keskimääräisestä päiväansiosta. 
            
            
               6.Viron 4 päivänä helmikuuta 2021 esittämässä pyynnössä mainituilla 30 päivänä huhtikuuta 2020 annetulla kulttuuriministerin asetuksella nro 7 ”COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele”
                  5
               , 30 päivänä huhtikuuta 2020 annetulla kulttuuriministerin asetuksella nro 9 ”COVID-19 puhangust tingitud erakorraline abi kultuuri- ja spordivaldkonnale”
                  6
                (voimassa 3 päivästä toukokuuta 11 päivään syyskuuta 2020) ja 26 päivänä marraskuuta 2014 annetulla kulttuuriministerin asetuksella “Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord”, sellaisena kuin se on muutettuna vuonna 2020
                  7
               , otettiin käyttöön lyhytaikainen työmarkkinajärjestely freelancetaiteilijoille, urheiluvalmentajille sekä kuoronjohtajille ja tanssiryhmien ohjaajille. Kyse on tilapäisestä toimenpiteestä hätätilanteen aikana covid-19:n leviämisen johdosta. Freelancetaiteilijoita tuettiin vähimmäispalkkaa vastaavalla määrällä kahden kuukauden ajan. Kuoronjohtajat, kansantanssiryhmien ohjaajat ja urheiluvalmentajat saivat valtiolta tukea 70 prosenttia lokakuun 2019 helmikuun 2020 välisestä keskiansiosta. Enimmäismäärä oli 1 000 euroa. Urheiluvalmentajien saama tuki oli 50 prosenttia heidän tavanomaisesta ansiostaan, ja urheiluseura maksoi toiset 50 prosenttia.
            
            
               7. Viro on ottanut käyttöön myös useita terveyteen liittyviä toimenpiteitä covid-19:n leviämisen johdosta. Viron 4 päivänä helmikuuta 2021 esittämässä pyynnössä mainittu 15 päivänä huhtikuuta 2020 annettu parlamentin laki ”Riigi 2020. aasta lisaeelarve seadus”
                  8
                on terveyteen liittyvä toimenpide. Sen nojalla valtio voi ostaa henkilönsuojaimia, muita tarvikkeita ja kulutushyödykkeitä. 
            
            
               8. Viron 4 päivänä helmikuuta 2021 esittämässä pyynnössä mainitulla 23 päivänä huhtikuuta 2020 annetulla hallituksen asetuksella nro 28 ”Eriolukorras Eesti Haigekassa kaudu hüvitiste ja teenuste eest maksmise tingimused and kord”
                  9
                otettiin käyttöön sairaaloiden lyhytaikainen tukijärjestely, jolla korvataan väliaikaisen henkilöstön palkkaamisesta covid-19-yksiköille ja tehohoitoyksiköille aiheutuvat kustannukset ja korvataan lääkärien, sairaanhoitajien ja muun henkilöstön ylityökorvaukset. Järjestely kattaa kustannukset, joita aiheutuu lisähenkilöstön tarpeesta sairaaloiden covid-19- ja tehohoitoyksiköissä. Lisähenkilöstön palkka oli korkeampi (kerroin 2,0) henkilöstön motivoimiseksi hätätilanteessa. 
            
            
               9.Viron 4 päivänä helmikuuta 2021 esittämässä pyynnössä mainitulla huhtikuun 23 päivänä 2020 annetulla hallituksen asetuksella nro 28 ”Eriolukorras Eesti Haigekassa kaudu hüvitiste ja teenuste eest maksmise tingimused ja kord”
                  10
                otettiin käyttöön korvaus työntekijöille ensimmäisiltä kolmelta sairauslomapäivältä. Kyse oli tilapäisestä toimenpiteestä hätätilanteen aikana 13 päivästä maaliskuuta 17 päivään toukokuuta 2020. Covid-19:n leviämisestä johtuva sairaus- ja omaishoitovapaan käytön lisääntyminen korvattiin henkilöille, jotka olivat vakuutettuina Viron sairausvakuutuskassassa, kolmen ensimmäisen sairauspäivän ajalta (jotka työntekijä tavallisesti maksaa). 
            
            
               10. Viro täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Viro on toimittanut komissiolle asianmukaisen näytön siitä, että toteutuneet julkiset menot ovat 1 päivästä helmikuuta 2020 covid-19:n leviämisen sosioekonomisten vaikutusten korjaamiseksi toteutettujen kansallisten toimenpiteiden vuoksi kasvaneet 230 000 000 euroa. Kyseessä on äkillinen ja voimakas kasvu, sillä se liittyy sekä uusiin toimenpiteisiin että nykyisten toimenpiteiden lisääntyneeseen kysyntään, ja kyseiset toimenpiteet kattavat yhdessä huomattavan osan Viron työvoimasta. 
            
            
               11.Komissio on asetuksen (EU) 2020/672 6 artiklan mukaisesti kuullut Viroa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämiseen liittyviin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 4 päivänä helmikuuta 2021 päivätyssä pyynnössä.
            
            
               12.Virolle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa.
            
            
               13.Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Päätöksellä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
         
         
            
               14.Päätös taloudellisen avun myöntämisestä on tehty ottaen huomioon Viron tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja avoimuuden periaatteita,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Viro täyttää asetuksen (EU) 2020/672 3 artiklassa säädetyt edellytykset.
            
            
               2 artikla
            
            
               1.Unioni asettaa Viron saataville enintään 230 000 000 euron lainan. Lainan keskimääräinen enimmäismaturiteetti on 15 vuotta.
            
            
               2.Tällä päätöksellä myönnetyn taloudellisen avun saatavuusaika on 18 kuukautta tämän päätöksen voimaantuloa seuraavasta päivästä alkaen.
            
            
               3.Komissio asettaa unionin taloudellisen avun Viron saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu.
            
            
               4.Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan.
            
            
               5.Viro maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä tämän artiklan 1 kohdan mukaisesti myönnettyyn lainaan liittyvästä rahoituksesta unionille mahdollisesti aiheutuvat maksut, kulut ja menot.
            
            
               6.Komissio päättää erien suuruudesta ja maksamisesta sekä osaerien suuruudesta.
            
            
               3 artikla
            
            
               Viro voi rahoittaa seuraavia toimenpiteitä: 
            
            
               (a)lyhyen aikavälin työmarkkinajärjestely työpaikkojen säilyttämiseksi 17 päivänä marraskuuta 2016 annetun hallituksen asetuksen N:o 130 ”TööhõiveProgramm 2017–2020”, sellaisena kuin se on muutettuna vuonna 2020, mukaisesti;
            
            
               (b)toimeentulotuki vanhemmille, joiden on hätätilanteessa pitänyt keskeyttää työskentely erityisopetusta tarvitsevien lastensa hoitamiseksi, 9 päivänä huhtikuuta 2020 annetun hallituksen asetuksen nro 26 ”Erivajadusega lapse vanema toetuse saamise ja maksmise tingimused ning toetuse arvutamise alused”” mukaisesti;
            
            
               (c)lyhytaikainen työmarkkinajärjestely freelancetaiteilijoille, urheiluvalmentajille sekä kuoronjohtajille ja tanssiryhmien ohjaajille 30 päivänä huhtikuuta 2020 annetun kulttuuriministerin asetuksen nro 7 ”COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele”, 30 päivänä huhtikuuta 2020 annetun kulttuuriministerin asetuksen nro 9 ”COVID-19 puhangust tingitud erakorraline abi kultuuri- ja spordivaldkonnale” ja 26 päivänä marraskuuta 2014 annetun kulttuuriministerin asetuksen “Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord”, sellaisena kuin se on muutettuna vuonna 2020, mukaisesti;
            
            
               (d)terveyteen liittyvä toimenpide, jonka avulla valtio on voinut ostaa henkilönsuojaimia, muita tarvikkeita ja kulutushyödykkeitä, 15 päivänä huhtikuuta 2020 annetun parlamentin lain ”Riigi 2020. aasta lisaeelarve seadus” mukaisesti;
            
            
               (e)sairaaloille suunnattu lyhytaikainen tukijärjestely niiden kustannusten korvaamiseksi, jotka aiheutuivat väliaikaisen henkilöstön palkkaamisesta covid-19- ja tehohoitoyksiköihin sekä lääkärien, sairaanhoitajien ja muun henkilöstön ylityökorvauksista, 23 päivänä huhtikuuta 2020 annetun hallituksen asetuksen nro 28 ”Eriolukorras Eesti Haigekassa kaudu hüvitiste ja teenuste eest maksmise tingimused ja kord” mukaisesti;
            
            
               (f)korvaukset työntekijöille ensimmäisiltä kolmelta sairauslomapäivältä 23 päivänä huhtikuuta 2020 annetun hallituksen asetuksen nro 28 ”Eriolukorras Eesti Haigekassa kaudu hüvitiste ja teenuste eest maksmise tingimused ja kord” mukaisesti.
            
            
               4 artikla
            
         
         
            
               Tämä päätös on osoitettu Viron tasavallalle.
            
            
               Tämä päätös tulee voimaan päivänä, jona se annetaan tiedoksi vastaanottajalle.
            
            
               5 artikla
            
            
               Tämä päätös julkaistaan Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.
               
               
                  
                     (2)
                  
                        Riigi Teataja, jäljempänä ’RT’, I, 20.3.2020, s. 3. 
               
               
                  
                     (3)
                  
                        RT I, 30.5.2020, s. 4 
               
               
                  
                     (4)
                  
                  
                        RT I, 10.4.2020, s. 5.
                  
               
               
                  
                     (5)
                  
                        RT I, 30.4.2020, s. 28.
               
               
                  
                     (6)
                  
                  
                        RT I, 9.9.2020, s. 4.
                  
               
               
                  
                     (7)
                  
                        RT I, 5.5.2020, s. 21.
               
               
                  
                     (8)
                  
                        RT I, 21.4.2020, s. 2.
               
               
                  
                     (9)
                  
                        RT I, 24.4.2020, s. 13.
               
               
                  
                     (10)
                  
                        RT I, 24.4.2020, s. 13.